b"\n_START_ARTICLE_\nFets de Peracamps\n_START_SECTION_\nL'alliberament de Solsona l'abril del 1837\n_START_PARAGRAPH_\nEl primer ocorregu\xc3\xa9 el 1837 quan arrib\xc3\xa0 el bar\xc3\xb3 de Meer, que exercia el comandament en cap de l'ex\xc3\xa8rcit liberal de Catalunya, a fi de soc\xc3\xb3rrer Solsona, que havia estat ocupada per sorpresa la nit del 20 al 21 d'abril per l'infatigable Benet Tristany. El bar\xc3\xb3 de Meer feu que la segona divisi\xc3\xb3 marx\xc3\xa9s r\xc3\xa0pidament a Cardona, i que la 3a, que estava a Agramunt, se li un\xc3\xads a Tor\xc3\xa0. El mat\xc3\xad del 30 l'avantguarda, menada pel coronel Clemente, atac\xc3\xa0 als carlins que ocupaven posicions a les cases de Vallferosa, d'on els desallotj\xc3\xa0, alhora que a Peracamps._NEWLINE_L'ex\xc3\xa8rcit liberal segu\xc3\xad avan\xc3\xa7ant, sent atacada constantment la seva rereguarda i flanc esquerre, i veient-se obligat a acampar al cim de Llobera, on arrib\xc3\xa0 caiguda ja la nit. La situaci\xc3\xb3 de Meer era extremadament critica, mancat de queviures i municions; la columna del coronel Niub\xc3\xb3 havia estat desfeta, i el general Francisco Javier Azpiroz, cap de la 3a divisi\xc3\xb3, no rebia el comunicat, enviat des de Calaf, citant-lo a Tor\xc3\xa0, i encara que en escoltar el foc s'acost\xc3\xa0 al lloc del combat, en cessar aquest torn\xc3\xa0 enrere, pernoctant a Cardona._NEWLINE_A les tres de la matinada el bar\xc3\xb3 emprengu\xc3\xa9 el moviment amb el prop\xc3\xb2sit d'obrir-se pas a la baioneta. Els carlins continuaren a fustigar-los traient profit del terreny esquerp, arribant la seva cavalleria a atacar la rereguarda, sent continguda pel batall\xc3\xb3 de Porto, que hagu\xc3\xa9 de formar el quadre, afavorint d'aquesta forma el que l'artilleria pogu\xc3\xa9s posar-se en situaci\xc3\xb3 de bateria. No cessaren els atacs carlins malgrat el foc de can\xc3\xb3, i nom\xc3\xa9s retrocediren davant una brillant c\xc3\xa0rrega de la cavalleria, menada pel coronel Pav\xc3\xada. Tristany es vei\xc3\xa9 llavors obligat a evacuar Solsona, ocupant-la el bar\xc3\xb3 de Meer a les set del mat\xc3\xad. Les p\xc3\xa8rdues per una i altra banda foren considerables.\n_START_SECTION_\nL'atac de Bruj\xc3\xb3 a un convoi liberal el novembre del 1839\n_START_PARAGRAPH_\nHavia acabat a finals de 1839 la guerra civil en les prov\xc3\xadncies del Nord i encara seguia a Catalunya, sent el primer prop\xc3\xb2sit d'Ignasi Bruj\xc3\xb3, que menava tot l'ex\xc3\xa8rcit carl\xc3\xad, impedir a tota costa l'abastiment de Solsona, ja que els seus voltants es prestaven molt a una en\xc3\xa8rgica defensa. Ambd\xc3\xb3s ex\xc3\xa8rcits es trobaren el 14 de novembre en les altures de Sant Pere de Padullers; els liberals que havien sortit de Biosca, menats per Jeroni Vald\xc3\xa9s i de Noriega, i els carlins per Bruj\xc3\xb3. Aquest tanc\xc3\xa0 el cam\xc3\xad al comboi, ocupant amb uns 14 batallons la prolongaci\xc3\xb3 de la serra des de Sant Pere de Padullers fins a Peracamps, emboscant la cavalleria que menava Balmaseda i un batall\xc3\xb3 d'infanteria a l'altra banda del cam\xc3\xad, per aprofitar la primera oportunitat d'un atac per el flanc._NEWLINE_Una espessa boira baixa impedia poder distingir les posicions de l'enemic, i aix\xc3\xad fou que la brigada d'avantguarda, menada per Clemente, s'entrebanc\xc3\xa0 amb les avan\xc3\xa7ades enemigues. Comen\xc3\xa7\xc3\xa0 el foc i l'avantguarda hagu\xc3\xa9 de retirar-se per avan\xc3\xa7ar de nou protegida pel foc de dos canons. Durant tot el mat\xc3\xad les columnes liberals seguiren avan\xc3\xa7ant i escombrant tots els parapets sense grans dificultats, correguent-se els batallons carlins vers la seva dreta, trobant-se reunits a les tres de la tarda m\xc3\xa9s de 3.000 homes envers el llogaret de Sant Climent, on arrib\xc3\xa0 des d'Oliana el 4t batall\xc3\xb3 del Pr\xc3\xadncep d'Ast\xc3\xbaries, que era, sens dubte, el m\xc3\xa9s brillant aguerrit de l'ex\xc3\xa8rcit carlista._NEWLINE_Aquest refor\xc3\xa7 i la pres\xc3\xa8ncia del general en cap inici\xc3\xa0 una nova lluita, en la que els carlins aconseguiren posar en fugida a dos batallons enemics de l'avantguarda, mentre la rereguarda liberal es veia combatuda per les forces de cavalleria carlina emboscada, aconseguint de salvar-se per l'efica\xc3\xa7 auxili dels genets liberals que passaren a ganiveta als del camp oposat. El general Vald\xc3\xa9s envi\xc3\xa0, per fi, tropes de refor\xc3\xa7 perqu\xc3\xa8 refusessin als carlins de les posicions que havien arrabassat a la seva avantguarda, refermant-se el combat, a desgrat d'haver-se tancat la nit, assolint que rest\xc3\xa9s tot el camp per l'ex\xc3\xa8rcit liberal. Forts aquests en les altures de Peracamps, el comboi pogu\xc3\xa9 prosseguir, a l'albada, la seva marxa cap a Solsona, desfilant tot l'ex\xc3\xa8rcit a la vesprada. Quan se n'an\xc3\xa0 l'endem\xc3\xa0 a Biosca fou hostilitzat per l'enemic amb gran acarnissament._NEWLINE_Per aquesta vict\xc3\xb2ria, Bruj\xc3\xb3 obtingu\xc3\xa9 l'ascens a mariscal de camp.\n_START_SECTION_\nL'atac del Ros d'Eroles el gener del 1840\n_START_PARAGRAPH_\nEl gener de 1840 es confi\xc3\xa0 al general Buerens la missi\xc3\xb3 de conduir un comboi a Solsona, portant a les seves ordres les divisions d'Azpiroz, Clemente, Emilio Borso di Carminati i Salcedo, en nombre d'uns 9.000 infants, 1.000 cavalls i unes peces de muntanya._NEWLINE_Concentrant-se a Biosca, acantonant-se les tropes fins a Massoteres, mentre els carlins prenien posicions a Peracamps. Buerens, per evitar-les, prenia un cam\xc3\xad a trav\xc3\xa9s dels boscos i un xic a la dreta de la carretera que envolta les muntanyes des de Sant Pere de Padullers a Peracamps. Aquesta determinaci\xc3\xb3 no fou prou amagada perqu\xc3\xa8 no arrib\xc3\xa9s a not\xc3\xadcia dels carlins que, deixant la major part de les seves forces en els parapets de la muntanya, encara que amb el prop\xc3\xb2sit de baixar i atacar de flanc en quant Buerens declares la seva direcci\xc3\xb3, emboscaren la divisi\xc3\xb3 d'avantguarda, tota la cavalleria i tres peces de muntanya al llarg d'un barranc amb l'ordre de llen\xc3\xa7ar-se sobre la rereguarda i el flanc dret enemic, en quant les altres forces, baixant de llurs posicions, haguessin comen\xc3\xa7at el combat amb l'avantguarda._NEWLINE_Bartomeu Porredon i Cirera, que menava les forces carlines emboscades, atac\xc3\xa0 l'avantguarda liberal en el moment que baixava un llarg pendent, en lloc d'esperar que tot el comboi hagu\xc3\xa9s desfilat. Els batallons d'Isabel II d'Espanya es replegaren amb rapidesa fins a posicions de nou al cim del tur\xc3\xb3, des d'on feren una brillant resist\xc3\xa8ncia com vergony\xc3\xb3s era l'atac. Fustigats cont\xc3\xadnuament pel flanc esquerre i rereguarda aconseguiren els liberals arribar a Solsona enmig d'una desordenada marxa._NEWLINE_Buerens sort\xc3\xad de Solsona, amb un comboi de ferits, el 3 de febrer, i prop de Peracamps hagu\xc3\xa9 de parar i preparar-se per lluitar perqu\xc3\xa8 els carlins havien col\xc2\xb7locat uns 16 batallons en les acostumades posicions des del poble citat a Sant Pere de Padullers; la divisi\xc3\xb3 d'avantguarda constitu\xc3\xafa l'esquerra, la primera el centre i la segona la dreta: a rereguarda, i en punts convenients, la cavalleria (uns 300 cavalls) i una bateria de muntanya._NEWLINE_La divisi\xc3\xb3 d'avantguarda carlina inici\xc3\xa0 l'atac sobre la rereguarda dels liberals que, a m\xc3\xa9s, eren fustigats pel seu flanc dret per les nombroses guerrilles del centre i dreta de l'adversari. Encara que el xoc fou molt violent i prolongat, estan propera a recular la rereguarda de l'ex\xc3\xa8rcit liberal, la tena\xc3\xa7 resist\xc3\xa8ncia del centre trenc\xc3\xa0 la impetuositat dels carlistes. Malgrat tot, la lluita no acab\xc3\xa0, doncs la rereguarda de les tropes liberals fou hostilitzada sense cessar. L'acarnissament de l'acci\xc3\xb3 f\xc3\xa9u que les p\xc3\xa8rdues totals de liberals i carlins ascendissin a alguns milers d'homes."